**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO PROJEKTO „MALŪNO PARKO TERITORIJOS SUTVARKYMAS, GERINANT GAMTINĘ APLINKĄ IR SKATINANT LANKYTOJŲ SRAUTUS“ ĮGYVENDINIMUI“ PROJEKTO**

**1. Sprendimo projekto esmė, tikslai ir uždaviniai.**

Teikiamu Tarybos sprendimo projektu prašoma pritarti projekto *„Malūno parko teritorijos sutvarkymas, gerinant gamtinę aplinką ir skatinant lankytojų srautus“* (toliau – Projektas) įgyvendinimui, teikiant paraišką finansavimui gauti pagal 2014–2020 metų Europos Sąjungos (toliau – ES) fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ Nr. 07.1.1-CPVA-R-904 priemonės „Didžiųjų miestų kompleksinė plėtra“ (toliau – Priemonė) projektų finansavimo sąlygų aprašą ir skirti Projekto įgyvendinimui užtikrinti būtinas lėšas. *Priemonės tikslas* – sudaryti sąlygas gyventojų užimtumui didėti tikslinėse teritorijose.

Miesto geografiniame centre įkurto Malūno parko esama teritorijos būklė yra prasta, aplinka nesutvarkyta, infrastruktūra nusidėvėjusi, žaliosios erdvės šioje teritorijoje yra apleistos, jas reikia atnaujinti bei performuoti. Prasta Malūno parko bei tvenkinio būklė tinkamai neprisideda prie miesto patrauklumo ir prieinamumo vietos gyventojams bei turistams didinimo, nesukuria palankios aplinkos vystytis smulkiajam verslui. Esama infrastruktūra nėra pritaikyta kultūriniams renginiams, nesutvarkyti pėsčiųjų takai neskatina gyventojų aktyvaus laisvalaikio praleidimo ir bendro fizinio aktyvumo. Malūno parkas tinkamai neatlieka miesto reprezentacinės funkcijos ir pakankamai neprisideda prie gyventojų užimtumo didinimo, nedarbo lygio mažinimo, ekonominės veiklos skatinimo, investicijų pritraukimo.

*Projekto tikslas* – prisidėti prie palankių sąlygų verslo aplinkos plėtrai ir kūrimui, gyvenamosios vietovės bendruomenės veiklos plėtrai sudarymo Klaipėdos mieste.

*Projekto uždavinys* – sukurti saugią ir patrauklią Malūno parko teritorijos infrastruktūrą, prisidedant prie verslo sąlygų gerinimo bei gyventojų užimtumo didinimo.

**2. Projekto rengimo priežastys ir kuo remiantis parengtas sprendimo projektas.**

2015 m. gruodžio 18 d. Regioninės plėtros departamento prie Vidaus reikalų ministerijos Klaipėdos apskrities skyrius paskelbė kvietimą Nr. 2015-6 teikti projektinius pasiūlymus dėl regiono projektų įgyvendinimo. Projektinis pasiūlymas pateiktas 2017 m. gegužės 22 d., patikslintas – 2017 m. birželio 28 d. Preliminarus paraiškos pateikimo terminas – 2017 m. rugpjūčio 30 d. Pagal Priemonės projektų finansavimo sąlygų aprašo 49.15 punktą, kartu su paraiška turi būti pateiktas savivaldybės tarybos sprendimas dėl bendrojo finansavimo dalies iš savivaldybės biudžeto lėšų skyrimo Projektui, įskaitant ir netinkamų Projekto išlaidų apmokėjimą.

Projektas kaip priemonė yra įtrauktas į Klaipėdos miesto savivaldybės 2017-2019 metų strateginį veiklos planą.

**3. Kokių rezultatų laukiama.**

Pritarus Projekto įgyvendinimui iki 2017 m. rugpjūčio 30 d. planuojama pateikti paraišką ES struktūrinių fondų finansinei paramai gauti.

Įgyvendinant Projektą bus sutvarkyta Malūno parko teritorija. Planuojama įrengti ir rekonstruoti pėsčiųjų takus, įrengti žaidimų zonas, mažosios architektūros elementus (suoliukus, šiukšliadėžes, stendus/rodykles), pontoninį tiltą, lieptelius ir tualetą. Įrengti ir sutvarkyti želdinius (gėlynus, veją, krūmus, medžius), taip pat sutvarkyti tvenkinio pakrantes. Įrengti inžinerinius tinklus (elektros linijas su apšvietimo stulpais, vandentiekio bei nuotekų šalinimo tinklus, ryšių kanalizaciją).

Projekto įgyvendinimas paskatins miesto gyventojų bei svečių laisvalaikio praleidimą gamtoje, didins jų fizinio aktyvumo ir bendro užimtumo lygį, sudarys sąlygas socialinės gerovės kūrimui ir socialinės įtraukties didinimui. Projektas prisidės prie miesto įvaizdžio gerinimo, kadangi moderniai įrengtas Malūno parkas taps turistų traukos centru bei reprezentaciniu objektu. Tai didins viso miesto lankytojų srautus, sudarys sąlygas plėtotis smulkiajam verslui ir kurtis papildomoms darbo vietoms.

**4. Sprendimo projekto rengimo metu gauti specialistų vertinimai.**

Sprendimo projektas derintas su Dokumentų valdymo specialistu, Investicijų ir ekonomikos, Finansų ir turto, Urbanistinės plėtros bei Miesto ūkio departamentų direktoriais, Teisės skyriaus specialistu, Savivaldybės administracijos direktoriaus pavaduotoja, Klaipėdos miesto savivaldybės mero pavaduotoju.

**5. Išlaidų sąmatos, skaičiavimai, reikalingi pagrindimai ir paaiškinimai.**

Bendra preliminari Projekto vertė – 2 261 787,92 Eur. I etapo vertė – 973 811,76 Eur, iš jų: planuojama ES lėšų suma – 827 740,00 Eur, valstybės biudžeto lėšos – 73 035,87 Eur, Klaipėdos miesto savivaldybės biudžeto lėšos – 73 035,89 Eur.

**6. Lėšų poreikis sprendimo įgyvendinimui.**

Sprendimo įgyvendinimui Klaipėdos miesto savivaldybei reikės prisidėti ne mažiau kaip 73 035,89 Eur (7,5 proc. bendrasis finansavimas) tinkamų Projekto išlaidų.

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma.

Teigiamos pasekmės – pritrauktos ES fondų lėšos miesto plėtros projektų įgyvendinimui.

Projektų skyriaus vedėja Elona Jurkevičienė